Diari Oficial de la Generalitat Valenciana


Sumari del DOGV 5545, del 29-06-2007 (2007/8657)

ORDRE de 21 de maig de 2007, de la Conselleria de Territori i Habitatge, per la qual es crea i regula el registre d'instal·lacions afectades pel Reial Decret 117/2003, de 31 de gener, sobre la limitació d'emissions de compostos orgànics volàtils a causa de l'ús de dissolvents en determinades activitats, a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2007/05/21/(1)/dof/vci/html**

### Dades del document

Número de DOGV
:   5545

Data del DOGV
:   29-06-2007

Secció del DOGV
:   I. DISPOSICIONS GENERALS

Número del document
:   2007/8657


Data del document
:   21-05-2007

Organisme emissor
:   Conselleria de Territori i Habitatge

Tipus de document
:   Ordre

Descriptors 

:   * risc industrial
    * contaminació industrial
    * dissolvent
    * registre de documents
    * legislació
    * contaminació

ORDRE de 21 de maig de 2007, de la Conselleria de Territori i Habitatge, per la qual es crea i regula el registre d'instal·lacions afectades pel Reial Decret 117/2003, de 31 de gener, sobre la limitació d'emissions de compostos orgànics volàtils a causa de l'ús de dissolvents en determinades activitats, a la Comunitat Valenciana. [2007/8657]  
L'ús de dissolvents en certes activitats industrials dóna lloc a l'emissió a l'atmosfera de compostos orgànics volàtils que poden ser nocius tant per a la salut com per al medi ambient. Per tot això, el Consell de Ministres de la Unió Europea va aprovar, l'11 de març de 1999, la Directiva 1999/13/CE, que pretén garantir als ciutadans de la Unió Europea un entorn net i sa.   
La directiva té com a objecte previndre o reduir els efectes directes o indirectes, ocasionats per les emissions nocives de compostos orgànics volàtils, resultat de l'ús de quantitats importants de dissolvents orgànics que determinades activitats industrials utilitzen en els seus procediments de fabricació o treball, i que produïxen un alt risc tant per al medi ambient, principalment a l'atmosfera, com per a la salut humana.   
Aquesta directiva imposa als titulars de les esmentades instal·lacions, determinades obligacions encaminades a minimitzar i restringir l'ús desmesurat d'aqueixos dissolvents, entre aquestes establix la de no superar els valors límit d'emissió que han sigut establits, o la de reduir l'emissió per altres mitjans, a través de la utilització de productes de baix contingut en dissolvents o exempts d'aquests.   
A l'empara de l'anterior, el Reial decret 117/2003, de 31 de gener, sobre la limitació d'emissions de compostos orgànics volàtils a causa de l'ús de dissolvents en determinades activitats, incorpora la Directiva 1999/13/CE, a l'ordenament jurídic espanyol i té com a objecte minimitzar els efectes nocius directes i indirectes que les emissions de compostos orgànics volàtils tenen sobre la salut de les persones i el medi ambient.   
L'esmentada norma establix un règim d'intervenció administrativa com també una sèrie de mesures preventives encaminades a la consecució d'aquest fi, com és el cas de la regulació del procés de notificació als òrgans competents per al seu registre i control prevista en l'article 3.2, notificació que ha de ser realitzada prèviament que els titulars de les instal·lacions les posen en funcionament, sempre que aquestes activitats no estiguen subjectes a l'autorització d'acord amb la legislació comunitària, com és el cas de les instal·lacions afectades per la Directiva 96/61/CE del Consell, de 24 de setembre, relativa a la prevenció i al control integrat de la contaminació, traslladada al dret intern espanyol a través de la Llei 16/2002, d'1 de juliol, de prevenció i control integrats de la contaminació.  
De conformitat amb la normativa anteriorment exposada la present ordre té com a finalitat crear el Registre d'Instal·lacions Potencialment Contaminants afectades pel Reial decret 117/2003, de 31 de gener, sobre la limitació d'emissions de compostos orgànics volàtils a causa de l'ús de dissolvents en determinades activitats, a la Comunitat Valenciana.  
Aquesta ferramenta al servei dels ciutadans es crea amb la intenció d'una banda que es controlen les activitats potencialment contaminants afectades pel mencionat reial decret, i per una altra a fi de fomentar la reducció i la possible minimització progressiva de l'ús desmesurat de dissolvents orgànics nocius que s'empren en les instal·lacions afectades, ubicades en el territori de la Comunitat Valenciana, que generen compostos orgànics volàtils i que afecten de forma negativa tant el medi ambient com la salut humana.  
D'acord amb el Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competència executives, les competències sobre medi ambient, estan assignades a la conselleria de Territori i Habitatge.  
Per raó de tot el que s'ha exposat, i fent ús de les facultats que em conferix l'article 28 de la Llei de la Generalitat Valenciana 5/1983, de 30 de desembre, del Consell, modificada per la Llei 12/2007, de 20 de març, de la Generalitat.  
ORDENE  
Article 1. Objecte  
És objecte d'aquesta ordre la creació del Registre d'Instal·lacions afectades pel Reial decret 117/2003, de 31 de gener, sobre la limitació d'emissions de compostos orgànics volàtils a causa de l'ús de dissolvents en determinades activitats, a la Comunitat Valenciana.  
Article 2. Àmbit d'aplicació  
1. Aquesta ordre s'aplicarà a les instal·lacions afectades pel Reial Decret 117/2003, de 31 de gener, sobre la limitació d'emissions de compostos orgànics volàtils a causa de l'ús de dissolvents en determinades activitats, ubicades en el territori de la Comunitat Valenciana.  
2. Les instal·lacions afectades pel Reial decret 117/2003, de 31 de gener, que estiguen sotmeses al règim d'autorització ambiental integrada d'acord amb el que establix la Llei 16/2002, d'1 de juliol, de prevenció i control integrats de la contaminació i en la Llei 2/2006, de 5 de maig, de prevenció de la contaminació i qualitat ambiental de la Comunitat Valenciana, la inscripció en el registre quedarà integrada en el procediment de l'autorització ambiental integrada, atés que tant els valors límits d'emissió de compostos orgànics volàtils, com altres requisits establits en el Reial decret 117/2003 han de ser-hi inclosos, d'acord amb el que disposen les esmentades lleis.   
3. Les instal·lacions noves afectades pel Reial decret 117/2003, de 31 de gener, que no estiguen sotmeses al règim d'autorització ambiental integrada d'acord amb el que establix la Llei 16/2002, d'1 de juliol, de prevenció i control integrats de la contaminació i en la Llei 2/2006, de 5 de maig, de prevenció de la contaminació i qualitat ambiental de la Comunitat Valenciana, han de sol·licitar la inscripció en el registre abans de posar-les en funcionament.  
4. Les instal·lacions les activitats de les quals no estiguen afectades per l'àmbit d'aplicació del Reial decret 117/2003, de 31 de gener, a l'entrada en vigor d'aquesta ordre, però que posteriorment incorporen un nou procés que sí que ho   
estiga o superen el llindar establit en l'esmentada norma, amb caràcter previ a la posada en funcionament de la modificació en qüestió, han de sol·licitar la inscripció en el registre si no estan sotmeses al règim d'autorització ambiental integrada, o en cas contrari, complir el que ha disposat per a aquests supòsits la Llei 2/2006, de 5 de maig, de prevenció de la contaminació i qualitat ambiental de la Comunitat Valenciana.  
Article 3. Òrgan competent  
1. La tramitació i gestió de les inscripcions en el Registre d'Instal·lacions afectades pel Reial Decret 117/2003, correspon a:  
- En el cas de les instal·lacions incloses en l'annex I de la Llei 2/2006, de 5 de maig, de prevenció de la contaminació i qualitat ambiental: a la direcció general competent en matèria de qualitat ambiental.  
- En el cas d'instal·lacions no incloses en l'annex I de la Llei 2/2006, de 5 de maig, de prevenció de la contaminació i la qualitat ambiental: a les direccions territorials de la conselleria competent en matèria de medi ambient en l'àmbit territorial de les quals s'ubique la instal·lació.   
Article 4. Sol·licitud de la inscripció  
1. La sol·licitud d'inscripció en el Registre d'Instal·lacions afectades pel Reial decret 117/2003, de 31 de gener, sobre la limitació d'emissions de compostos orgànics volàtils a causa de l'ús de dissolvents en determinades activitats, ha d'anar subscrita pel titular, o si és el cas, pel representant legal de la instal·lació, segons model disponible en la pàgina web de la Generalitat Valenciana.  
2. Tota la sol·licitud s'acompanyarà de la següent documentació, que ha de presentar-se en original o còpia compulsada:  
a) La que acredite la identificació del titular, o si és el cas del representant legal de la instal·lació, com també altres dades necessàries a l'efecte de la notificació.  
b) La que acredite la identificació fiscal i la personalitat jurídica de l'entitat titular de la instal·lació (escriptura de constitució, estatuts).   
c) Memòria tècnica subscrita per tècnic competent que continga:  
c.1. Descripció detallada de l'activitat o activitats productives dutes a terme en la instal·lació, acompanyada d'un diagrama de flux, entre les incloses en l'annex I del Reial decret 117/2003.  
c.2. Llista de dissolvents orgànics utilitzats en cada una de les activitats, especificant la seua composició química. Preferentment s'indicarà el seu codi PRODCOM1 i el seu núm. CAS2.  
c.3. Les instal·lacions que realitzen una única activitat que, segons l'annex II del Reial decret 117/2003, dispose tant de valors límit d'emissió en gasos residuals i en emissions difuses com de valors límit d'emissió total, han d'indicar l'opció que trien acomplir.  
c.4. Les instal·lacions en què es realitzen dos o més activitats incloses en l'àmbit d'aplicació del Reial decret 117/2003 han de triar entre complir per a cada una de les activitats els límits individuals corresponents d'acord amb el que ha indicat l'apartat c.3, o realitzar unes emissions totals en el conjunt de les activitats que no superen les que resultarien de l'aplicació de l'anterior.  
c.5. Llista de substàncies indicades en l'article 5 del Reial decret 117/2003, assenyalant-se la seua frase de risc d'acord amb el Reial decret 363/1995, de 10 de març, pel qual s'aprova el Reglament sobre notificació de substàncies noves i classificació, envasament i etiquetatge de substàncies perilloses.  
c.6. Llista dels equips de reducció de les emissions de compostos orgànics volàtils instal·lats i previstos. En cas d'absència d'aquests ha d'indicar-se expressament.  
c.7. Descripció de la metodologia que es seguirà per a elaborar el pla de gestió de dissolvents establit en l'annex IV del Reial decret 117/2003.  
c.8. Qualsevol altra informació que es considere necessària per a la comprensió i el coneixement de les emissions que es generen en la instal·lació.  
1. La Llista PRODCOM és una conjunt de productes que identifica la producció industrial, per raó del que exposa el Reglament (CEE) núm. 3924/91 del Consell, de 19 de desembre del 1991.  
2. El número registrat CAS (Chemical Abstracts Service) és una identificació numèrica única per a compostos químics, polímers, seqüències biològiques, preparades i aliatges.  
Article 5. Presentació.  
1. La sol·licitud d'inscripció en el Registre d'Instal·lacions afectades pel Reial decret 117/2003, de 31 de gener, sobre la limitació d'emissions de compostos orgànics volàtils a causa de l'ús de dissolvents en determinades activitats, ha de dirigir-se a l'òrgan competent que se li aplique segons el que disposa l'article 3 d'aquesta ordre, i pot presentar-se a través de qualsevol de les formes previstes en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.  
2. L'administració habilitarà els mitjans adequats per a la creació d'un registre telemàtic per a la presentació de la documentació, el procediment del qual s'establirà mitjançant una resolució del director general de Qualitat Ambiental.   
Article 6. Tramitació i resolució de les sol·licituds presentades  
1. Quan la sol·licitud no reunisca els requisits necessaris o no s'acompanye la documentació que d'acord amb l'apartat anterior resulte exigible, o bé es considere necessària l'ampliació de les dades que es troben en poder d'aquesta, es requerirà l'interessat perquè en el termini de 10 dies esmene la falta o acompanye els documents preceptius, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, amb indicació que si així no ho fera, se li tindrà per desistit de la seua petició, prèvia resolució que ha de ser dictada en els termes de l'article 42 de la mencionada llei.  
2. Durant la instrucció del procediment els òrgans competents per a la tramitació poden demanar als sol·licitants tota la informació que consideren necessària i realitzar tots els actes de comprovació que s'estimen oportuns per a resoldre.  
3. A la vista de la documentació que es troba en poder de l'expedient, l'òrgan competent en cada cas, dictarà una resolució amb algun dels següents pronunciaments, per a aquells supòsits no inclosos en l'article 2.2 de la present ordre:  
- Estimar la sol·licitud i, en conseqüència, concedir al sol·licitant la inscripció en el registre, atorgant-li un número d'inscripció en aquest.  
- Desestimar la sol·licitud i, en conseqüència, denegar la inscripció en el registre. La resolució denegatòria ha de ser motivada.  
- Inadmissió de la sol·licitud en els supòsits previstos en l'article 89.4 de la Llei 30/1992, de 26 de novembre, de règim jurídic d'administracions públiques i procediment administratiu comú.  
4. El termini per a resoldre les sol·licituds serà de tres mesos, comptadors des de la data en què la sol·licitud haja tingut entrada en el registre de l'òrgan competent per a la seua tramitació. El venciment del termini sense haver-se notificat la resolució expressa suposarà estimació de la sol·licitud per silenci administratiu, de conformitat amb el que disposa l'article 43 de la Llei 30/1992, de 26 de novembre, de règim jurídic de les administracions públiques i del procediment administratiu comú.  
Article 7. Contingut del registre  
El Registre d'Instal·lacions afectades pel Reial decret 117/2003, de 31 de gener, en la Comunitat Valenciana, contindrà les dades derivades de la sol·licitud i la resta de documentació que l'acompanye, i són públics els següents:  
a) Relatius a l'empresa:  
- Número d'identificació fiscal  
- Raó o denominació social.  
- Adreça postal i correu electrònic, telèfon i fax.  
b) Relatius a l'establiment:  
- Activitat econòmica principal de la instal·lació.  
- Localització, telèfon, adreça de correu electrònic i fax.  
- Activitats realitzades entre les incloses en l'annex I del Reial decret 117/2003.  
- Número d'inscripció assignat en el Registre d'Instal·lacions afectades pel Reial decret 117/2003, de 31 de gener.  
- Llista de substàncies emprades que tenen assignades frases de risc de les que apareixen en l'article 5 del Reial decret 117/2003, de 31 de gener.  
Article 8. Efectes de la inscripció  
1. Les instal·lacions inscrites en el registre compliran les obligacions establides en el Reial decret 117/2003, de 31 de gener, o normativa que el modifique.  
2. El titular de la instal·lació ha de remetre a l'òrgan competent en cada cas, abans del 28 de febrer de cada any, i sempre que l'òrgan competent ho sol·licite, el pla de gestió de dissolvents de l'any precedent per a comprovar el compliment dels valors límits d'emissió.  
Article 9. Manteniment i actualització del registre  
1. Els titulars o representants legals de les instal·lacions inscrites en el registre estaran obligats a comunicar a l'òrgan competent en cada cas, segons el que disposa la present ordre qualsevol canvi, variació o modificació de les dades del projecte, ja siga canvi en el caràcter, grandària o funcionament de la instal·lació, com també qualsevol altre que afecte la identitat o domicili del titular, o si és el cas, del representant legal de la instal·lació.   
2. L'òrgan competent en cada cas, mantindrà actualitzades les dades que consten en el registre, mostrant els canvis que es produïsquen en la titularitat, domicili o altres dades de les instal·lacions.  
Article 10. Cancel·lació de la Inscripció  
1. Seran causes de cancel·lació de la inscripció en el Registre d'Instal·lacions afectades pel Reial decret 117/2003, de 31 de gener, les següents:   
- L'incompliment i la inobservança de les obligacions, condicions i requisits que van servir de base per a la inscripció en aquest.  
- La falsedat o la inexactitud de les dades subministrades.  
- La modificació de les disponibilitats tècniques de la instal·lació que comporte la inadequació per a dur a terme les tasques per les quals ha sigut objecte d'inscripció en el registre.  
- La dissolució de l'entitat propietària de la instal·lació.  
- El cessament d'activitat.  
- La sol·licitud motivada per part de la instal·lació de causar baixa en el registre.  
2. La cancel·lació de la inscripció es realitzarà mitjançant una resolució de l'òrgan competent en cada cas segons el que disposa la present ordre, amb audiència prèvia al titular o representant legal de la instal·lació, llevat que es tracte de l'última de les causes de l'apartat anterior.  
Article 11. Inspecció i vigilància  
Els òrgans competents per a l'execució del que establix la present ordre podran en tot moment demanar informació de les instal·lacions afectades pel Reial decret 117/2003, com també realitzar les visites de comprovació que consideren oportunes, en l'exercici de les seues competències per a vigilar el compliment de les obligacions establides en el Reial decret 117/2003, de 31 de gener, sobre limitació d'emissions de compostos orgànics volàtils a causa de l'ús de dissolvents en determinades activitats, a la Comunitat Valenciana.  
DISPOSICIÓ TRANSITÒRIA  
Primera  
La present ordre s'aplicarà a aquells procediments de notificació d'activitat, per a registrar-los i controlar-los a l'efecte del compliment del que preveu el Reial decret 117/2003, de 31 de gener, que es troben en tramitació a l'entrada en vigor d'aquesta.  
Segona  
Totes les notificacions d'activitat per a registrar-les i controlar-les a l'efecte del compliment del que preveu del Reial decret 117/2003, de 31 de gener, que hagen sigut resoltes amb anterioritat a l'entrada en vigor d'aquesta ordre, seran inscrites d'ofici en el registre regulat en aquesta.  
Tercera   
Les instal·lacions existents afectades pel Reial decret 117/2003, de 31 de gener, en les quals no es duga a terme cap activitat compresa en l'annex I de la Llei 2/2006, de 5 de maig, de prevenció de la contaminació i qualitat ambiental, han de sol·licitar la seua inscripció en aquest registre abans del 31 d'octubre de 2007, sense perjudici que hagen d'adaptar-se al corresponent instrument d'intervenció ambiental que els corresponga en els terminis establits en la Llei 2/2006, de 5 de maig.  
DISPOSICIÓ FINAL  
Primera  
Es faculta el director general competent en matèria de qualitat ambiental per a realitzar les actuacions necessàries per a facilitar el compliment del que disposa aquesta ordre.  
Segona   
Aquesta ordre entrarà en vigor el mateix dia que es publique en el Diari Oficial de la Comunitat Valenciana.  
València, 21 de maig de 2007  
El conseller de Territori i Habitatge  
Esteban González Pons


Còpia Permalink ELI